b'\n_START_ARTICLE_\nDennis Ritchie\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nRitchie syntyi Bronxvilless\xc3\xa4 New Yorkin osavaltiossa. H\xc3\xa4n valmistui Harvardin yliopistosta opiskeltuaan sovellettua matematiikkaa ja fysiikkaa. Vuonna 1967 h\xc3\xa4n aloitti ty\xc3\xb6skentelyn Bell Labs Computing Sciences Research Center -laitoksessa. Bell Labsilla ty\xc3\xb6skennelless\xc3\xa4\xc3\xa4n Ritchie kehitti C-kielen, josta sittemmin tuli yksi eniten k\xc3\xa4ytetyist\xc3\xa4 ohjelmointikielist\xc3\xa4. Se toimi perustana useille moderneille ohjelmointikielille kuten C++:lle ja Javalle. Ritchie kirjoitti yhdess\xc3\xa4 Brian Kernighanin kanssa 1978 julkaistun kirjan The C Programming Language (suom. C-ohjelmointikieli), joka on k\xc3\xa4\xc3\xa4nnetty 25 kielelle ja jota on myyty useita miljoonia kappaleita. Kirja tunnetaan yleisesti my\xc3\xb6s tekij\xc3\xb6idens\xc3\xa4 sukunimien ensimm\xc3\xa4isen kirjaimen mukaisesti nimell\xc3\xa4 K&R ja se on yksi alan merkitt\xc3\xa4vimmist\xc3\xa4 perusteoksista._NEWLINE_Ritchie toimi my\xc3\xb6s yhten\xc3\xa4 UNIX-k\xc3\xa4ytt\xc3\xb6j\xc3\xa4rjestelm\xc3\xa4n kehitt\xc3\xa4jist\xc3\xa4 Kernighanin, Ken Thompsonin, Douglas McIlroyn ja Joe Ossannan ohella. Ritchie kehitti k\xc3\xa4ytt\xc3\xb6j\xc3\xa4rjelm\xc3\xa4lle sen ensimm\xc3\xa4isen debuggerin db ja Thompsonin kanssa Fortran IV -k\xc3\xa4\xc3\xa4nt\xc3\xa4j\xc3\xa4n fc._NEWLINE_Ritchie ty\xc3\xb6skenteli Bell Labsilla vuoteen 2007 asti. Viimeisin\xc3\xa4 vuosinaan h\xc3\xa4n k\xc3\xa4rsi syd\xc3\xa4nsairauksista ja eturauhassy\xc3\xb6v\xc3\xa4st\xc3\xa4. Ritchie kuoli kotonaan 8. lokakuuta 2011.\n_START_SECTION_\nHuomionosoitukset\n_START_PARAGRAPH_\nRitchie sai ty\xc3\xb6st\xc3\xa4\xc3\xa4n lukuisia palkintoja ja huomionosoituksia. Ritchie ja Ken Thompson saivat yhdess\xc3\xa4 C-kielen ja Unixin kehitysty\xc3\xb6st\xc3\xa4\xc3\xa4n Turing-palkinnon 1983, IEEE:n Richard W. Hamming -mitalin 1990, National Medal of Technology -palkinnon 1999 ja Japani-palkinnon 2011.'